เมื่อวันอังคารที่ผ่านมา ไปทำงานที่พัทยา ขากลับเย็นย่ำค่ำแล้ว หิวข้าวมากๆ แวะร้านประจำของหัวหน้า เชื่อเลยว่ามาประจำเด็กเสิร์ฟยังยกมือไหว้ คนเยอะมากๆ แต่ก็ยังมีที่นั่ง 
การตกแต่งร้านเป็นเป็นสไตล์ไทยบ้านๆ ใช้ระบบกันมดขึ้นด้วยการหล่อเย็น 

ระบบหล่อ คือ ตัวร้านตั้งอยู่กลางน้ำ ตัดปัญหาเรื่องมดหนูแมลงสาปมากวนใจ แต่ยุงบินเข้าได้อิสระ ลูกค้ามาทานข้าว ยุงก็มาทานเรา  แต่ทางร้านก็มีการออกแบบระบบป้องกันยุง โดยการสุมยากันยุง ให้กลิ่นรบกวนประสาทเรา จะได้ไม่รู้สึกเวลายุงกัด 
ส่วนระบบเย็น คือ เปิดน้ำพุ สร้างบรรยากาศ เวลาลมแรงๆ น้ำละอองฝอยจากระบบหล่อ ก็สาดกระเซ็นโดนหน้า เย็นสดชื่นดีแท้    บางส่วนก็ประพรมลงอาหาร มิน่า อร่อยไปหมดทุกอย่าง ( ก็แค่แซวเล่นนะคะ อาหารอร่อยก็ทำให้ลืมเรื่องจุกจิกกวนใจไปได้หมด )

สั่งอาหารมาหลายอย่าง กุ้งอบวุ้นเส้น กุ้งมีไม่มาก แต่มีมากที่ความอร่อยของวุ้นเส้น หอม นุ่ม ชุ่มซอส

ผัดขี้เมากบทอด เนื้อกบมาเป็นชิ้นๆ พอคำ ทอดกรอบแล้วค่อยผัดใส่เครื่องขี้เมา ถึงรส เผ็ดจี๊ดใจมาก

ไข่ตุ๋นสมศักดิ์ ไม่เข้าใจชื่อ แต่ช่างเหอะ ปกติก็เคยทานไข่ตุ่นหม้อไฟที่ใส่เครื่องหลายๆอย่าง แต่ที่เปียอู๋นี่แปลกสุด มีไข่เยี่ยวม้าด้วย แล้วชิ้นหยุ่นๆ หนึบๆ เหมือนเยลลี่ของไข่เยี่ยวม้า มันช่างตัดกับความนุ่มเนียน ละมุนลิ้นของไข่ตุ๋นจังเลย เรียกว่าเมนูนี้ ใช้ช้อนขูดก้นหม้อกันเลย

ผัดโป๊ยเซียน เมนูประจำของหัวหน้า ก็คือผัดวุ้นเส้นใส่ผัก ใส่เห็ด ใส่กุ้ง จานนี้เป็นจานเดียวที่อร่อย แต่ไม่ชอบ เพราะมันมีน้ำเจิ่งนองเกินไป 

ต้มแซ่บเนื้อใส่เครื่องยาจีน เมนูนี้ จีนปนลาว คัก คัก รสชาติหนักแน่นของต้มแซ่บ ทั้งเปรี้ยวทั้งเผ็ด แต่มีกลิ่นยาจีนแทรกอยู่อ่อนๆ เป็นเมนูที่เกิดมาก สำหรับมื้อนี้ 

ปลาช่อนน้ำตก เมนูนี้มาเร็วจนน่าตกใจ ตอนแรกยังคิดว่า คงจะทอดปลาทิ้งไว้ก่อนแล้ว พอสั่งปุ๊บก็ราดน้ำตก ยกเสิร์ฟ ที่ไหนได้ พอลองชิม เนื้อปลาร้อนจี๋เลย แถมทอดได้ดี กรอบ แต่ไม่ร่วน คงเป็นเพราะผ่ากลางตัวเลาะก้างออก แล้วแบะเนื้อปลาให้โดนน้ำมันอย่างทั่วถึง 

ทอดมันปลากราย จานนี้ทานได้คนละชิ้น มาไวไปไว จำรสชาติไม่ได้เลยค่ะ

แกงเขียวหวานลูกชิ้นปลากรายผัดแห้ง เครื่องแกงติดหวานไปนิด ลูกชิ้นปลากรายเนื้อแน่น ใส่มะเขือยาวสีเขียวหั่นชิ้น แทนมะเขือเปราะ เพิ่มความหอมให้เครื่องแกงด้วยกระชายซอยเป็นชิ้นยาวๆ 

ไก่ผัดเม็ดมะม่วงหิมพานต์ อร่อยได้มาตรฐาน สำหรับจานนี้ ไม่มีที่ติ

อาหารทั้งหมด รวมข้าวโถ และเครื่องดื่มแอลกอฮอล์ ทานสี่คน หมดไปพันกว่าบาท ราคาไม่แพง
